ตามคาด! เฟดมีมติขึ้นดอกเบี้ย 0.25% พร้อมลดคาดการณ์ปรับขึ้นปีหน้าเหลือ 2 ครั้ง
ตามคาด! เฟดมีมติขึ้นดอกเบี้ย 0.25% พร้อมลดคาดการณ์ปรับขึ้นปีหน้าเหลือ 2 ครั้ง
20 ธ.ค. 2561

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ในการปรับขึ้นอัตราดอกเบี้ยระยะสั้น 0.25% สู่ระดับ 2.25-2.50% ในการประชุมเมื่อวานนี้ ตามที่ตลาดการเงินคาดการณ์ไว้
การปรับขึ้นอัตราดอกเบี้ยในการประชุมเมื่อวานนี้ เป็นการปรับขึ้นเป็นครั้งที่ 4 ในปีนี้ และเป็นครั้งที่ 9 นับตั้งแต่ที่เฟดเริ่มปรับนโยบายการเงินสู่ภาวะปกติในเดือนธ.ค.2558
นอกจากนี้ เฟดยังได้ปรับลดคาดการณ์การปรับขึ้นอัตราดอกเบี้ยในปีหน้าเหลือเพียง 2 ครั้ง จากเดิมที่คาดว่าจะมีการปรับขึ้นอัตราดอกเบี้ย 3 ครั้ง
ทั้งนี้ เฟดได้คงตัวเลขคาดการณ์อัตราดอกเบี้ยระยะสั้นของปี 2561 อยู่ที่ระดับ 2.38% ส่วนปี 2562 ปรับลดลง 0.25% สู่ระดับ 2.88%, และปี 2563 ปรับลดลง 0.25% สู่ระดับ 3.13% ส่วนอัตราดอกเบี้ยในปี 2564 ปรับลดลง 0.25% สู่ระดับ 3.13% และเฟดได้ปรับลดอัตราดอกเบี้ยระยะยาวลง 0.25% สู่ระดับ 2.75%
ขณะเดียวกัน เฟดได้ปรับลดตัวเลขคาดการณ์การขยายตัวทางเศรษฐกิจของสหรัฐในปีนี้ สู่ระดับ 3.0% จากเดิมที่ 3.1% และปรับลดตัวเลขคาดการณ์ในปีหน้าสู่ระดับ 2.3% จากเดิมที่ 2.5% ส่วนการขยายตัวในปี 2563 ยังคงอยู่ที่ระดับ 2% ขณะที่คงตัวเลขคาดการณ์อัตราการขยายตัวในปี 2564 ที่ระดับ 1.8% และปรับเพิ่มอัตราการขยายตัวในระยะยาว สู่ระดับ 1.9%
นอกจากนี้ เฟดประกาศคงตัวเลขอัตราการว่างงานในปีนี้ที่ระดับ 3.7% และคงตัวเลขอัตราว่างงานในปี 2562 ที่ระดับ 3.5% ส่วนตัวเลขในปี 2563 และ 2564 ได้ปรับเพิ่มขึ้นสู่ระดับ 3.6% และ 3.8% ตามลำดับ ขณะที่ปรับลดตัวเลขว่างงานในระยะยาวสู่ระดับ 4.4%
และสุดท้าย เฟดได้ปรับลดตัวเลขคาดการณ์เงินเฟ้อในปีนี้ และปีหน้าสู่ระดับ 1.9% ขณะที่คงตัวเลขเงินเฟ้อในปี 2563 และ 2564 ที่ระดับ 2.1% และคงตัวเลขคาดการณ์เงินเฟ้อระยะยาวที่ระดับ 2.0%